**ԵԶՐԱԿԱՑՈՒԹՅՈՒՆ - ՀԻՄՆԱՎՈՐՈՒՄ**

**«2002 ԹՎԱԿԱՆԻ ՀՈԿՏԵՄԲԵՐԻ 7-Ի՝ ՀԱՎԱՔԱԿԱՆ ԱՆՎՏԱՆԳՈՒԹՅԱՆ ՄԱՍԻՆ ՊԱՅՄԱՆԱԳՐԻ ԿԱԶՄԱԿԵՐՊՈՒԹՅԱՆ ԿԱՆՈՆԱԴՐՈՒԹՅՈՒՆՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ԵՐՐՈՐԴ ԱՐՁԱՆԱԳՐՈՒԹՅԱՆ ՍՏՈՐԱԳՐՄԱՆ ԱՐՏԱՔԻՆ ՔԱՂԱՔԱԿԱՆ ՆՊԱՏԱԿԱՀԱՐՄԱՐՈՒԹՅԱՆ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՐԱԾ ԱՐՏԱՔԻՆ ՔԱՂԱՔԱԿԱՆՈՒԹՅԱՆԸ ԵՎ ՍՏԱՆՁՆԱԾ ՄԻՋԱԶԳԱՅԻՆ ՊԱՐՏԱՎՈՐՈՒԹՅՈՒՆՆԵՐԻՆ ԴՐԱ ՀԱՄԱՊԱՏԱՍԽԱՆՈՒԹՅԱՆ մասին**

2017թ. նոյեմբերի 30-ին ՀԱՊԿ Հավաքական անվտանգության խորհրդի նիստի ընթացքում ընդունվեց արձանագրային որոշում, որով հանձնարարվեց ՀԱՊԿ Գլխավոր քարտուղարին՝ ՀԱՊԿ Մշտական խորհրդի հետ համատեղ 2018թ. առաջին կիսամյակում ՀԱՊԿ Արտաքին գործերի նախարարների խորհրդին, Պաշտպանության նախարարների խորհրդին և Անվտանգության խորհրդի քարտուղարների կոմիտեին ներկայացնել նորմատիվ ակտերի նախագծեր գործընկերության ինստիտուտը ՀԱՊԿ ձևաչափում կանոնակարգելու համար։

Ի կատարումն ՀԱՊԿ ՀԱԽ վերոնշյալ արձանագրային որոշման մշակվել է «2002 թվականի հոկտեմբերի 7-ի` Հավաքական անվտանգության մասին պայմանագրի կազմակերպության կանոնադրությունում փոփոխություններ կատարելու մասին» երրորդ արձանագրության /Արձանագրություն/, ՀԱՊԿ-ում դիտորդի կարգավիճակի մասին կանոնակարգի, ինչպես նաև ՀԱՊԿ-ում դիտորդի կարգավիճակ տրամադրելու վերաբերյալ տիպային արձանագրության նախագծերն՝ ի հավելումն նախկինում ներպետական համաձայնեցման փոխանցված, սակայն ամբողջությամբ չհամաձայնեցված, ՀԱՊԿ-ում գործընկերոջ կարգավիճակի մասին կանոնակարգի, ինչպես նաև ՀԱՊԿ-ում գործընկերոջ կարգավիճակ տրամադրելու վերաբերյալ տիպային արձանագրության նախագծերի։

Փաստաթղթերի նախագծերը սահմանված կարգով ՀԱՊԿ անդամ պետություններում անցել են ներպետական համաձայնեցման փուլերով, լրամշակվել 2018թ. օգոստոսի 16-17-ը ք.Մոսկվայում կայացած ՀԱՊԿ անդամ պետությունների շահագրգիռ նախարարությունների ու գերատեսչությունների ներկայացուցիչների միջև կայացած խորհրդակցությունների ժամանակ։ Փաստաթղթերը կհաստատվեն ՀԱՊԿ կանոնադրական մարմինների կողմից։

Արձանագրության՝ որպես միջազգային պայմանագրի ստորագրումը կնպաստի ՀԱՊԿ-ի կողմից այլ պետությունների և միջազգային կառույցների հետ գործընկերային հարաբերություններն առավել կանոնակարգելուն և փոխադարձ հետաքրքրություն ներկայացնող ոլորտներում համագործակցություն ծավալելուն։ Արձանագրության ստորագրումը համապատասխանում է ՀՀ վարած արտաքին քաղաքականությանը, ինչպես նաև համահունչ է հիշյալ ոլորտում ՀՀ կողմից իրականացվող քայլերին։

Արձանագրության նախագծի դրույթները համապատասխանում են Հայաստանի Հանրապետության ստանձնած միջազգային պարտավորություններին։

Ելնելով վերոնշյալից և «Միջազգային պայմանագրերի մասին» ՀՀ օրենքի 7-րդ հոդվածի հիմքով՝ ՀՀ արտաքին գործերի նախարարությունը նպատակահարմար է գտնում Արձանագրությանստորագրումը։

**ԱՐՏԱՔԻՆ ԳՈՐԾԵՐԻ ՆԱԽԱՐԱՐԻ ՏԵՂԱԿԱԼ**

**ՌՈՒԲԵՆ ՌՈՒԲԻՆՅԱՆ**